
Text rozhodnutia
Súd: Krajský súd Bratislava Spisová značka: 8Sa/57/2018 Identifikačné číslo súdneho spisu: 1018200862 Dátum vydania rozhodnutia: 27. 12. 2019 Meno a priezvisko sudcu, VSÚ: JUDr. Blanka Malichová ECLI: ECLI:SK:KSBA:2019:1018200862.1 Uznesenie Krajský súd v Bratislave v právnej veci žalobcu: S. C., narodený XX.XX.XXXX, bytom P. XXX, D., F. republika, právne zastúpený: Advokátska kancelária KONCOVÁ & PARTNERS, s.r.o., so sídlom Legionárska 7158/5, Trenčín, IČO: 47 256 907, proti žalovanej: Sociálna poisťovňa, so sídlom Ul. 29. Augusta č. 8-10, Bratislava, v konaní o správnej žalobe v sociálnych veciach (preskúmanie rozhodnutia generálneho riaditeľa žalovanej č. XXX XXX XXXX X zo dňa 06.04.2018 a rozhodnutia ústredia žalovanej č. XXX XXXX X zo dňa 28.10.2017), takto r o z h o d o l : Krajský súd v Bratislave p o s t u p u j e vec vedenú pod sp.zn. 8Sa/57/2018 miestne príslušnému Krajskému súdu v Prešove. o d ô v o d n e n i e : 1. Dňa 11.06.2018 bola Krajskému súdu v Bratislave ako správnemu súdu doručená správna žaloba, v ktorej žalobca navrhuje, aby súd zrušil rozhodnutie generálneho riaditeľa žalovanej č. XXX XXX XXXX X zo dňa 06.04.2018 (ďalej iba „napadnuté rozhodnutie“) a rozhodnutie ústredia žalovanej č. XXX XXXX X zo dňa 28.10.2017, vec vrátil žalovanej na ďalšie konanie a žalobcovi priznal náhradu trov konania v plnom rozsahu. Napadnutým rozhodnutím generálny riaditeľ žalobnej podľa § 218 ods. 2 zák. č. 461/2003 Z.z. o sociálnom poistení (ďalej len „ZSP“) zamietol v celom rozsahu odvolanie žalobcu podané proti rozhodnutiu ústredia žalovanej č. XXX XXX XXXX X zo dňa 28. októbra 2017 (ďalej iba „rozhodnutie prvostupňového orgánu“) a uvedené rozhodnutie potvrdil. Rozhodnutím prvostupňového orgánu bolo rozhodnuté podľa § 82b ZSP o zániku nároku žalobcu na zvýšenie sumy starobného dôchodku na sumu minimálneho dôchodku od 11. augusta 2017 s tým, že od tohto dátumu žalobcovi patrí starobný dôchodok v sume 29,10 EUR mesačne a podľa § 112 ods. 4 a 6 ZSP bol od 01. decembra 2017 žalobcovi upravený starobný dôchodok na sumu 29,10 EUR mesačne. 2. Lustráciou v registri obyvateľov Slovenskej republiky súd zistil, že adresa trvalého pobytu žalobcu je na ulici F.3. Podľa § 6 ods. 1 zákona č. 162/2015 Z.z. Správny súdny poriadok (ďalej len „SSP“), správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 4. Podľa § 6 ods. 2 písm. c/ SSP, správne súdy rozhodujú v konaniach o správnych žalobách v sociálnych veciach. 5. Podľa § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 6. Podľa § 13 ods. 1 SSP, miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 7. Podľa § 13 ods. 3 SSP, v konaní o správnej žalobe proti rozhodnutiam a poskytovaní právnej pomoci podľa osobitného predpisu, v konaniach podľa § 6 ods. 2 písm. c) a d) a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. 8. Podľa § 18 ods. 2 prvá veta SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. 9. Podľa § 97 SSP, ak tento zákon neustanovuje inak, správny súd kedykoľvek počas konania prihliada na to, či sú splnené procesné podmienky, za ktorých môže správny súd konať a rozhodnúť (procesné podmienky). 10. Podľa § 199 ods. 1 písm. a/ SSP, sociálnymi vecami sa na účely tohto zákona rozumie rozhodovanie Sociálnej poisťovne. 11. S poukazom na vyššie citované zákonné ustanovenia Krajský súd v Bratislave skúmal svoju miestnu príslušnosť na konanie. V zmysle ustanovenia § 13 ods. 3 SSP je na konanie o správnej žalobe v sociálnych veciach miestne príslušný krajský súd, v ktorého obvode má žalobca adresu trvalého pobytu, resp. v obvode ktorého sa žalobca zdržuje. 12. Súd postupuje vec v zmysle § 18 ods. 2 SSP Krajskému súdu v Prešove vecne a miestne príslušnému na konanie o správnej žalobe v sociálnych veciach podľa § 13 ods. 3 SSP, nakoľko adresa trvalého pobytu žalobcu sa nachádza v okrese Vranov nad Topľou patriacom podľa § 2 ods. 47 v spojení s § 3 ods. 7 písm. g/ zákona č. 371/2004 Z.z. o sídlach a obvodoch súdov SR do územnej pôsobnosti Okresného súdu Vranov nad Topľou prislúchajúceho do územnej pôsobnosti Krajského súdu v Prešove. Poučenie: Proti tomuto uzneseniu kasačná sťažnosť nie je prípustná ( § 439 ods. 2 pís. d/ S.s.p.).

